Piacok: Ma is kitart a pozitív hangulat, a DAX index közel 2 százalékos pluszban jár, és a EuroStoxx 600 is 1 százalékkal emelkedik. A BUX index számára is kedvez a hangulat, 1,3 százalékos pluszban jár ugyanis, amit az OTP és a Mol 2 százalék körüli emelkedése húz. A határidős indexek alapján az amerikai piacok is pluszban nyithatnak, az S&P 500 3280, a Nasdaq 100 index pedig 11000 pont felett nyithat.
Ezüst: Közben az ezüst ma már 5 százalék feletti pluszban jár, ezzel pedig a tegnap kiküldött frissített ötletünk célszintjét elérte már az árfolyam. A jelenlegi szintek 21 dollárnál erős ellenállást képeznek, a rendkívüli momentum mellett azonban elképzelhető, hogy legyőzésre kerülnek. Ha így lenne, akkor még további emelkedés is jöhet, így egyelőre nem zárjuk le az ötletet, megvárjuk, hogy reagál az árfolyam az ellenállásra, és ennek fényében hamarosan frissítjük a kereskedési ötletünk.
Arany: Az arany is nagyobb, 1 százalék feletti pluszban van ma, ezzel pedig egyre közelebb kerül az árfolyam az 1920 körül található történelmi csúcsához. Az 1800-as szint már támasz lehet, hiszen jelenleg már 1840 dollárnál van a nemesfém árfolyama.
MNB: 15 bázisponttal csökkentette az alapkamatot az MNB Monetáris Tanácsa, ugyanakkor a kamatcsökkentés az előzetes várakozásoknak megfelelő volt. A kamatfolyosó továbbra is szimmetrikus maradt, a többi kamatszintben nem történt változás. A jegybank közleménye alapján a Monetáris Tanács az árstabilitás fenntartása és a gazdasági növekedés helyreállításának támogatása érdekében döntött a kamatvágásról. Az MNB kiemelte továbbá hogy korábbi kamatvágás gyorsan megjelent a hozamgörbe rövid oldalán, viszont a jegybank célja, hogy a hozamgörbe hosszabb oldalán is érvényesüljön ez a hatás, emiatt pedig korlátozott mennyiségben vásárol hosszú lejáratú állampapírokat. A forint nem reagált jelentős elmozdulással a döntésre, továbbra is havi csúcsa közelében 351-nél tartózkodik az euróval szemben.
Joe Biden: A demokrata párti elnökjelölt egy 775 milliárd dolláros szociális programot jelentett be, amit ingatlanbefektetőktől, és magasabb jövedelműektől beszedett adóból finanszírozna a tervek szerint. Közben a fogadóirodáknál tovább szélesedik az olló Biden és Trump között, Biden már 60 százalék feletti eséllyel bír, míg Trump győzelmi esélye csak 36 százalék.
Novavax: Kiemelt figyelem övezi a koronavírus elleni vakcina után kutató cégeket, a mai napon pedig a Novavax legfrissebb teszteredményeire figyelhetünk, amelyet a gyógyszergyártó az amerikai piacnyitás után fog közzétenni. A nyitás előtti kereskedésben a Novavax részvénye 5 százalékkal emelkedik.
Snapchat: Zárás után a Snapchat is közzéteszi gyorsjelentését, a befektetők figyelme pedig a felhasználói szám és a hirdetési bevételek növekedési ütemén lehet, a várakozások szerint 239 millió napi aktív felhasználója lehetett a negyedév végén a vállalatnak.
További gyorsjelentések: Az IBM a vártnál erősebb számokat közölt ma délután, így az árfolyam is pluszban nyithat. Bővebben itt írtunk a negyedéves eredményről. A Coca-Cola részvényei is emelkednek nyitás előtt, miután a vártnál jobb profitot közölt az üdítőital-gyártó. Bár éves előrejelzés továbbra sincs, a legrosszabbon már túl lehet a vállalat a vezetőség szerint.